Els treballs de rehabilitació de la nau que albergarà el futur Museu Industrial encaren el seu tram final abans de la fase de museïtzació
09 de febrer 2022

![](/media/33lfvovs/c1_mini_m1_obrasmuseoindustrial_img_1246.jpg?width=850&height=566.9886363636364)

Les obres de rehabilitació de l'antiga nau d'efectes i recanvis d'Altos Hornos del Mediterráneo (AHM) en el Port de Sagunt per a la seua adequació i conversió en Museu Industrial i de la Memòria Obrera avancen cap a la seua finalització per a donar pas pròximament a la fase de museïtzació.

L'alcalde de Sagunt, Darío Moreno, ha visitat este dimecres este espai museístic acompanyat pel regidor delegat de Contractació, Javier Raro; el regidor delegat de Patrimoni Industrial i vicepresident de la Fundació de la Comunitat Valenciana de Patrimoni Industrial i Memòria Obrera del Port de Sagunt, Guillermo Sampedro; el regidor delegat de Manteniment, Pepe Gil; representants de l'empresa adjudicatària de la intervenció, Llop Projectes Integrals, i també de la Fundació, entre altres persones.

La intervenció, adjudicada per vora 247.000 euros, consisteix en la finalització d'alguns treballs pendents, com certs retocs relacionats amb el manteniment i l'acabat de l'actuació, que estava iniciada però no conclosa, i que havia romàs parada durant uns deu anys, i posteriorment es realitzarà l'acabat exterior de l'edifici i la urbanització de l'espai confrontant.

![](/media/4qwn0lny/c2_obrasmuseoindustrial_img_1261.jpg?width=850&height=566.9886363636364)

**«Continuem desbloquejant projectes que venen d'anteriors legislatures i que tenien una dificultat per a poder-se finalitzar»**, ha anunciat l'alcalde, per a qui el futur Museu Industrial i de la Memòria Obrera es tracta de **«un projecte emblemàtic»** i **«essencial»** per a recuperar el testimoni d'una època en la qual Sagunt **«va canviar per sempre»**.

**«Hem de posar en valor tota eixa part de la nostra història, tots eixos elements que encara conservem, és important que no es perden, i que no sols els conservem sinó que a més permetem que la ciutadania puga conéixer-los, assegurant-nos que les noves generacions comprenen d'on venim i tota eixa gran part del nostre passat»**, ha agregat Moreno.

![](/media/bnoleged/c3_obrasmuseoindustrial_img_1257.jpg?width=252&height=378)El projecte de rehabilitació de l'antiga nau d'efectes i recanvis d'AHM en el Port de Sagunt per a la seua adequació i conversió en Museu Industrial i de la Memòria Obrera és una iniciativa en la qual han treballat diverses regidories de l'Ajuntament de Sagunt, entre les quals destaquen el departament Contractació –que és l'àrea que ha gestionat la licitació i els contractes per a reiniciar les obres–, de Patrimoni Industrial, i de Manteniment, entre altres.

El projecte de rehabilitació i museïtzació manté l'estructura de la nau i part del mobiliari del seu interior, com les prestatgeries i especialment l'antiga via fèrria per la qual s'endinsaven en el complex els trens per a carregar i descarregar des de l'interior de l'estructura les peces de recanvi que es transportaven i que estarà coberta amb vidre reforçat, de manera que els visitants podran caminar per damunt.

El futur Museu Industrial i de la Memòria Obrera tindrà quatre espais expositius dividits en tres plantes en l'ala nord i en la primera planta de l'ala sud. També comptarà amb àrea de recepció, biblioteca, arxiu, aules, sala d'actes, cafeteria, banys, oficines, magatzem i taller de restauració de peces.

A més a més, este espai museístic albergarà al seu interior maquinària, eines i utensilis, motles de fusta, maquetes de la fàbrica, la seua àrea i voltants, documents, tot tipus de material divulgatiu i il·lustratiu així com antics trens i vagons amb tremuja i el mineral que servia de matèria prima per a la fosa dels Alts Forns de Sagunt, entre els quals destacaran locomotores centenàries com la màquina elèctrica de l'antic ‘Trenillo’ de passatgers que feia el trajecte Sagunt-Port de Sagunt i la màquina de vapor de maniobres per a mercaderies i culleres d'acer de set metres d'alt per quatre d'ample que servien per a moure l'acer fos per l'interior de la fàbrica o un camió de bombers dels Alts Forns de Biscaia.

El futur museu, que repassarà la tradició siderúrgica del municipi i la formació del nucli del Port de Sagunt lligada a l'auge d'esta indústria entre finals del segle XIX i bona part del segle XX, també tindrà instal·lats elements i mesures d'accessibilitat, ascensors, etcètera. **«Parlem, particularment, del naixement del Port de Sagunt i tota eixa indústria siderúrgica que va fer el que hui som com a municipi, així que toca posar-ho en valor, i precisament per a això avancem en esta finalització d'obres del museu per a després passar a la fase de museïtzació»**, ha puntualitzat el primer edil respecte a esta qüestió.

![](/media/3mmpoz4w/c4_obrasmuseoindustrial_img_1302.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/tram-final-obres-museu-industrial-sagunt-2022-02-09/ "Facebook")
*   [](http://twitter.com/share?url=https://aytosagunto.es/va/actualitat/tram-final-obres-museu-industrial-sagunt-2022-02-09/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/tram-final-obres-museu-industrial-sagunt-2022-02-09/ "Linked In")
*   [](mailto:?body=https://aytosagunto.es/va/actualitat/tram-final-obres-museu-industrial-sagunt-2022-02-09/)